wickkiey/tamil-wikipedia-chunked huggingface dataset:
# யோங் பெங்

## வரலாறு

### சீனர் முன்னோடிகள்

தொடக் காலத்தில் குடியேறிய சீனர் முன்னோடிகளில் சிலர், பெக்கோக் ஆற்றின் ஆற்றின் வழியாகப் பயணித்து யோங் பெங் பகுதியில் குடியேறினார்கள். அப்போது யோங் பெங் வேளாண்மைக்கு நல்ல ஒரு வளமான நிலமாக இருந்தது.  
விவசாயப் பணிகளில் ஈடுபட்டனர். கரும்புத் தோட்டங்கள்; மரவள்ளித் தோட்டங்களும் உருவாக்கப் பட்டன. அந்த வகையில் யோங் பெங் நகரமும் படிப்படியாக வளர்ச்சி கண்டது.
# பிமாய் வரலாற்றுப் பூங்கா

**பிமாய் வரலாற்று பூங்கா** (*Phimai Historical Park*) என்பது தாய்லாந்தின் மிகப்பெரிய இந்து கெமர் கோயில்களில் ஒன்றாகும். இது நாகோன் ராட்சாசிமா மாகாணத்தின் பிமாய் நகரில் அமைந்துள்ளது. இது மாகாணத்தின் மிக முக்கியமான சுற்றுலா தலங்களில் ஒன்றாகும்.  
கெமர் பேரரசின் காலத்தில் பிமாய் ஒரு முக்கியமான நகரமாக இருந்தது. நகரத்தின் மையத்தில் அமைந்துள்ள பிரசாத் ஹின் பிமாய் கோயில், பண்டைய தாய்லாந்தின் முக்கிய கெமர் கோயில்களில் ஒன்றாகும். இது ஒரு பழங்கால கெமர் நெடுஞ்சாலையால் அங்கோருடன் இணைக்கப்பட்டுள்ளது, மேலும் அங்கோரை அதன் நேர்திசையாக எதிர்கொள்ளும் நோக்கம் கொண்டது. இந்தத் தளம் இப்போது பிமாய் வரலாற்றுப் பூங்காவாக பாதுகாக்கப்படுகிறது.
# பிமாய் வரலாற்றுப் பூங்கா

## வரலாறு

இந்தக் கோயில் அங்கோரிலிருந்து பண்டைய கெமர் நெடுஞ்சாலையின் ஒரு முனையைக் குறிக்கிறது. 1020x580 மீட்டர் பரப்பளவு உள்ள பகுதி அங்கோர் வாட் உடன் ஒப்பிடத்தக்கது என்பதால், இது கெமர் பேரரசில் ஒரு முக்கியமான நகரமாக இருந்ததாகக் கூறப்படுகிறது. பெரும்பாலான கட்டிடங்கள் 11 ஆம் நூற்றாண்டின் பிற்பகுதியிலிருந்து 12 ஆம் நூற்றாண்டின் பிற்பகுதி வரை, பாபூன், பேயோன் மற்றும் கெமர் கோயில் பாணியில் கட்டப்பட்டுள்ளன. இருப்பினும், அந்த நேரத்தில் கெமர் ஆட்சியாளர்கள் இந்து சமயத்தைப் பின்பற்றுபவர்களாக இருந்தபோதிலும், கோயில் ஒரு பௌத்தக் கோவிலாக இருந்துள்ளது. ஏனெனில் கோரத் பகுதியில் வசிப்பவர்கள் 7ஆம் நூற்றாண்டு வரை பௌத்தர்களாக இருந்தனர். கல்வெட்டுகள் விமயபுரா (அதாவது விமயா நகரம்) என்ற பெயரைக் கொண்டுள்ளன. இது தாய் பெயரான பிமாய் என உருவாக்கப்பட்டது.
# பிமாய் வரலாற்றுப் பூங்கா

## தொல்பொருள் திட்டங்கள்

1998 ஆம் ஆண்டில், தாய் பேரரசின் நுண்கலைத் துறை, மானுடவியல் துறை மற்றும் நியூசிலாந்தின் ஒடாகோ பல்கலைக்கழகம் ஆகியவற்றின் கூட்டுத் திட்டத்தின் மூலம் அகழ்வாராய்ச்சிகளைத் தொடங்கியது. அங்கோரியன் காலத்தில் கோயில் கட்டுமானம் வேண்டுமென்றே நிரப்பு அடுக்குகளை வைப்பதை உள்ளடக்கியது. இது தளத்தின் அடுக்குகளில் தெளிவாகக் காணப்படுகிறது.
# த. ரெ. தமிழ்மணி

த.ரெ.தமிழ்மணி கவிதை, கட்டுரை, சிறுகதை, வேர்ச்சொல் ஆய்வு எனப் பன்முகத்தன்மை வாய்த்த படைப்பாளர். மாந்தநேயச் செயல்பாடுகளிலும் மக்கள் போராட்டங்களிலும் ஈடுபாடு உடையவர். இவரது படைப்பாளுமை குறித்து உணர்ச்சிப் பாவலர் காசி ஆனந்தன், " தமிழ் மணி... தமிழ் தனி!" எனப் பாராட்டியுள்ளார். பத்திற்கும் மேற்பட்ட கவிதை நூல்களையும், ஆறு கட்டுரை நூல்களையும், எழுதியுள்ளார். இவையன்றி அழகின் சிரிப்பு, தமிழியக்கம், அயற்சொல் அகரமுதலி, மாந்தன் தோற்றமும் தமிழர் மரபும், உலகம் பரவிய தமிழ், வெண்மணிச்சூழல், சாதி ஒழிய சாதி, பிழம்பு, கவிஞர்களும் களங்களும் ஆகிய நூல்களைப் பதிப்பித்துள்ளார். கனவுக்குள் வருவாயா என்ற தலைப்பில் பூண்டி கல்லூரி மாணவர்களில் கவிதைகள் தொகுப்புநூல் ஒன்றையும் வெளியிட்டுள்ளார். தமிழ்நிலா, நேசச் சாரல், அனிச்சம்,, மாணவன் உள்ளிட்ட சிற்றிதழ்களை நடத்தியுள்ளார்.
# புளோரஸ் கடல்

**புளோரஸ் கடல்** என்பது இந்தோனேசியாவில் கடல் நீர் பரப்பைக் உள்ளடக்கியது. இக்கடலானது வடக்கே சுலாவெசி தீவிவும், தெற்கில் சுந்தா தீவுகள், புளோரஸ், சும்பாவா போன்ற தீவுகளால் சூழப்பட்டுள்ளது.
# புளோரஸ் கடல்

## நிலவியல்

புளோரஸ் கடலின் எல்லைகளாக பாலி கடல் (மேற்கு), சாவகக் கடல் (வடமேற்கு), பண்டா கடல் (கிழக்கு மற்றும் வடகிழக்கு) என உள்ளன.  
இந்தியப் பெருங்கடல், சவு கடல் ஆகியவை தெற்கே அமைந்துள்ளன. ஆனால் அவைற்றை புளோரஸ் கடலை பல்வேறு தீவுகள் பிரிக்கின்றன.  
இந்த கடலை எல்லையாகக் கொண்ட தீவுகளாக சிறு சுண்டாத் தீவுகள் மற்றும் சுலாவெசி உள்ளன.
# புளோரஸ் கடல்

## நிலவியல்

### விரிவு

இக்கடலானது ஆழம் கொண்டதாக உள்ளது.
# இராணி (தமிழ் நடிகை)

**இராணி,** அல்லது **ரக்சா** என்பவர் ஓர் இந்திய நடிகை ஆவார். இவர் தமிழ், தெலுங்கு, கன்னடம், இந்தி மொழித் திரைப்படங்களில் தோன்றியுள்ளார். *ஜெமினி* படத்தில் "ஓ போடு" பாடலுக்காக இவர் மிகவும் பிரபலமானவர். அனுராதா ஸ்ரீராம் பாடிய இப்பாடலுக்கு இவர் ஆடி படமாக்கப்பட்டது, மேலும் இவர் பெரும்பாலும் "ஓ போடு" ராணி என்று குறிப்பிடப்படுகிறார். *நச்சவுலே* (2008) படத்திற்காக சிறந்த துணை நடிகைக்கான ஆந்திர அரசின் நந்தி விருதைப் பெற்றார்.
# இராணி (தமிழ் நடிகை)

## திரைப்படவியல்

| 1992 | *ஜானி வாக்கர்* | சாந்தினி | மலையாளம் | அறிமுகப் படம் |  |
| --- | --- | --- | --- | --- | --- |
| 1992 | *அங்கிள் பன்* | ஆசா ஜேம்ஸ் | மலையாளம் |  |  |
| 1992 | *பிரியபெட்ட குக்கு* | அனு | மலையாளம் |  |  |
| 1992 | *வில்லுப்பாட்டுக்காரன்* | அபிராமி | தமிழ் |  |  |
| 1993 | *சிறுநவ்வுல வரமிஸ்தாவா* | விஜயா | தெலுங்கு |  |  |
| 1994 | *நாட்டாமை* | ஆசிரியை | தமிழ் |  |  |
| 1994 | *பதவிப் பிரமாணம்* | தமிழ் | சிறப்புத் தோற்றம் |  |  |
| 1994 | *நம்ம அண்ணாச்சி* | தமிழ் | சிறப்புத் தோற்றம் |  |  |
| 1995 | *ராசய்யா* | தமிழ் | சிறப்புத் தோற்றம் |  |  |
| 1995 | *கர்ணா* | தமிழ் | சிறப்புத் தோற்றம் |  |  |
| 1996 | *அந்த நாள்* | பூர்ணிதா | தமிழ் |  |  |
| 1996 | *அவ்வை சண்முகி* | கவுசல்யா (கவுசி) | தமிழ் |  |  |
| 1996 | *காதல் கோட்டை* | தமிழ் | சிறப்புத் தோற்றம் |  |  |
| 1997 | *புதல்வன்* | தமிழ் | சிறப்புத் தோற்றம் |  |  |
| 1997 | *காதல் பள்ளி* | தமிழ் | சிறப்புத் தோற்றம் |  |  |
| 1997 | *ஒகா சின்னா மாட்டா* | சிறீசா | தெலுங்கு |  |  |
| 1997 | *கோகுலம்லோ சீதா* | சோபணி | தெலுங்கு |  |  |
| 1998 | *உல்டா பல்டா* | மோகினி | தெலுங்கு |  |  |
| 1998 | *ஒன் மேன் ஆர்மி* | ஜான்சி | கன்னடம் |  |  |
| 1998 | *யாரே நீனு செலுவே* | கன்னடம் | சிறப்புத் தோற்றம் |  |  |
| 1999 | *யமஜீதடு* | நிரஞ்சணி | தெலுங்கு |  |  |
| 1999 | *எதிரும் புதிரும்* | தமிழ் | சிறப்புத் தோற்றம் |  |  |
| 1999 | *சிவன்* | தமிழ் | சிறப்புத் தோற்றம் |  |  |
| 1999 | *நெஞ்சினிலே* | தமிழ் | சிறப்புத் தோற்றம் |  |  |
| 1999 | * ஒலிம்பியன் அந்தோணி ஆடம்* | அம்மு ஐசக் | மலையாளம் |  |  |
| 1999 | *சந்திரனுடிகுன்னா டிக்கில்* | பார்த்தனின் மீது காதல் கொண்டவள் | மலையாளம் | சிறப்புத் தோற்றம் |  |
| 2000 | *புலாண்டி* | ஆசிரியை | இந்தி |  |  |
| 2000 | *உயிரிலே கலந்தது* | தமிழ் | சிறப்புத் தோற்றம் |  |  |
| 2001 | *குரிகலு சார் குரிகலு* | கேரள குட்டி | மலையாளம் |  |  |
| 2001 | *பாவா பாமைடா* | கன்னடம் |  |  |  |
| 2002 | *ஜெமினி* | காமினி | தமிழ் |  |  |
| 2002 | *கேம்* | தமிழ் | சிறப்புத் தோற்றம் |  |  |
| 2002 | *இந்திரா* | தெலுங்கு | சிறப்புத் தோற்றம் |  |  |
| 2003 | *காதல் சடுகுடு* | தமிழ் | சிறப்புத் தோற்றம் |  |  |
| 2004 | *வர்ணஜாலம்* | தமிழ் |  |  |  |
| 2008 | *நச்சாவுலே* | லுவ்வின் தாய் | தெலுங்கு |  |  |
| 2009 | *பம்பர் ஆபர்* | ஐஸ்வர்யாவின் தாய் | தெலுங்கு |  |  |
| 2008 | *பந்தயம்* | சின்னமாமி | தமிழ் | சிறப்புத் தோற்றம் |  |
| 2010 | *நாகவள்ளி* | தெலுங்கு |  |  |  |
| 2012 | *நிப்பு* | தேவி | தெலுங்கு |  |  |
| 2012 | *ஊ ல ல லா* | சூரியாவின் தாய் | தமிழ் |  |  |
| 2012 | *ரச்சா* | தெலுங்கு |  |  |  |
| 2012 | *பேப் வயசுக்கு வச்சாம்* | லக்கியின் தாய் | தெலுங்கு |  |  |
| 2012 | *வெண்ணெலா 1 1/2* | தெலுங்கு |  |  |  |
| 2013 | *பவித்ரா* | அனுவின் அத்தை | தெலுங்கு |  |  |
| 2014 | *எமோ குர்ரம் எகரவாச்சு* | நீலவேணியின் தாய் | தெலுங்கு |  |  |
| 2014 | *பிரதர் ஆப் பொம்மலி* | சுருதியின் தாய் | தெலுங்கு |  |  |
| 2015 | *ருத்ரமாதேவி* | நாட்டியக்காரி | தெலுங்கு | சிறப்புத் தோற்றம் |  |
| 2016 | *பகிரி* | முருகனின் தாய் | தமிழ் |  |  |
| 2017 | *சித்ரங்கதா* | ஆனந்தி | தெலுங்கு |  |  |
| 2017 | *துவ்வாட ஜெகந்நாதம்* | டிஜேவின் அத்தை | தெலுங்கு |  |  |
| 2018 | *பக்கா* | நாட்டாமையின் மனைவி | தமிழ் |  |  |
| 2019 | *தித்திருனானா* | நஸ்ரியா | தமிழ் | படப்பிடிப்பில் | } |
# கைபோமித்ரா ஏட்ரிமா

*கைபோமித்ரா ஏட்ரிமா* (*Hybomitra aterrima*) எனப்படும் குதிரை ஈக்கள் வகைகளுள் ஒன்றாகும். இவை டேபேனிடே எனப்படும் மாட்டு ஈ குடும்பத்தினைச் சார்ந்தவை.
# கைபோமித்ரா ஏட்ரிமா

## பரவல்

இந்த சிற்றினம் ஐரோப்பாவின் பெரும்பாலான பகுதிகளில் (ஆஸ்திரியா, பொசுனியா எர்செகோவினா, குரோவாசியா, பிரான்சு, ஜெர்மனி, கிரேக்கம், இத்தாலி, வடக்கு மக்கேதோனியா, உருமேனியா, எசுப்பானியா மற்றும் சுவிட்சர்லாந்து) காணப்படுகிறது.
# கைபோமித்ரா ஏட்ரிமா

## விளக்கம்

*கைபோமித்ரா ஏட்ரிமா* நீளம் வரை வளரக்கூடியன.  
உடல் கருப்பு நிறத்திலும் இறக்கைகள் ஒளி ஊடுருவும் வகையிலும், ஆர்4 இரத்த நாள் அடிப்பகுதியில் ஒரு சிறிய கருப்பு புள்ளி காணப்படும்.  
முகம் கருப்பு நிறத்தில் முடிகளுடன் உள்ளது. நீள் உணர்கொம்புடன் காணப்படும். உணர்நீட்சி கருப்பு முடிகளுடன் கருப்பு நிறத்தில் இருக்கும். கூட்டுக் கண்கள் இரு பாலினத்திலும் நன்கு வளர்ந்தவை. இவை மூன்று நீல-சிவப்பு நிற குறுக்குவெட்டு பட்டைகள் கொண்ட ஒரு மாறுபட்ட வெளிர் பச்சை நிறமியைக் கொண்டுள்ளன.  
*கைபோமித்ரா ஏட்ரிமா வர். ஆரிபிலா* (மீஜென்) அடிவயிற்றுத் தட்டுகளுடன் பின்புற விளிம்புகளில் தங்க-மஞ்சள் நிறத்துடன் இளம்பருவத்தில் அதிகமாகவோ அல்லது குறைவாகவோ கொண்டுள்ளது.
# கைபோமித்ரா ஏட்ரிமா

## உயிரியல்

இந்த குதிரை ஈக்களில் ஆண் ஈக்கள் தாவர சாறுகளை உண்கின்றன. அதே சமயம் பெண் ஈக்கள் பாலூட்டிகளின் இரத்தத்தை உண்கின்றன. ஏனெனில் இவை இனப்பெருக்கம் செய்வதற்கு இரத்த உணவு தேவைப்படுகிறது. இவை கால்நடைகளுக்கு மிகவும் எரிச்சலூட்டுவதாக இருக்கலாம், ஆனால் பொதுவாக அவை மனிதர்களைக் கடிக்காது.
# கிளெப் வாடாகின்

**கிளெப் வசிலீவிச் வாடாகின்** (*Gleb Vassielievich Wataghin*) உருசிய-இத்தாலிய பரிசோதனை இயற்பியலாளராவார். உருசியப் பேரரசுவிற்கு உட்பட்ட பிர்சுலா நகரில் 1899 ஆம் ஆண்டு நவம்பர் மாதம் 3 ஆம் தேதியன்று இவர் பிறந்தார். இரண்டு கண்டங்களில் இயற்பியல் பற்றிய கற்பித்தல் மற்றும் ஆராய்ச்சிக்கு பெரும் உத்வேகமும் ஊக்கமும் அளித்த ஒரு சிறந்த அறிவியல் தலைவராக இவர் கருதப்படுகிறார். பிரேசில் நாட்டின் சாவோ பாவ்லோ நகரிலுள்ள சாவோ பாவ்லோ பல்கலைக்கழகத்திலும் இத்தாலியின் துரின் நகரிலுள்ள துரின் பல்கலைக்கழகத்திலும் வாடாகின் பணியாற்றினார்.  
புதியதாக நிறுவப்பட்ட சாவோ பாவ்லோ பல்கலைக்கழகத்தின் இயற்பியல் துறையில் பிற ஐரோப்பிய இயற்பியலாளர்களுடன் ஆராய்ச்சியாளராக வாடகின் 1934 ஆம் ஆண்டு பணியமர்த்தப்பட்டார். அங்கு, சீசர் இலேட்சு, ஆசுகார் சாலா, மரியோ சென்பெர்க், ராபர்டோ சால்மெரோன், மார்செலோ டாமி டி சோவ்சா சாண்டோசு மற்றும் செயம் டியோம்னோ போன்ற இளம் இயற்பியலாளர்கள் குழுவின் ஆசிரியராக இருந்தார்.  
பிரேசில் நாட்டு சாவோ பாவ்லோ மாநிலத்தின் காம்பினாசில் உள்ள மாநில பல்கலைக்கழகத்தின் இயற்பியல் நிறுவனத்திற்கு வாடாகின் நினைவாக இவரது பெயரிடப்பட்டுள்ளது. மாநிலப் பல்கலைக்கழகம் இயற்பியலில் ஒரு பரிசையும் இவருக்கு வழங்கியது. 1955 ஆம் ஆண்டு சாவோ பாவ்லோ பல்கலைக்கழகம் கிளெப் வாடாகின்னுக்கு கௌரவ டாக்டர் பட்டம் வழங்கி சிறப்பித்தது.  
1951 ஆம் ஆண்டில் இத்தாலி நாட்டில் வழங்கப்படும் பெல்ட்ரினெல்லி பரிசு வழங்கப்பட்டது. 1960 ஆம் ஆண்டு முதல் லின்சி தேசிய அகாதமியின் உறுப்பினராக இருந்தார்.  
1986 ஆம் ஆண்டு அக்டோபர் மாதம் 10 ஆம் தேதியன்று இத்தாலியின் டுரின் நகரில் வாடாகின் காலமானார்.
# கிளெப் வாடாகின்

## தேர்ந்தெடுக்கப்பட்ட நூலியல்

-
-
# சாக்லேட் வெடிகுண்டு

**சாக்லேட் வெடிகுண்டு** (*Chocolate bomb*) என்பது ஒரு வகையான பட்டாசு ஆகும்.. இது தீபாவளி மற்றும் புத்தாண்டு கொண்டாட்டங்களின் போது இந்தியாவில் தயாரிக்கப்பட்டுப் பயன்படுத்தப்படுகிறது. சாக்லேட் வெடிகுண்டுகள் வெடிமருந்து துகள்களால் நிரப்பப்பட்ட சிறிய காகித அட்டைப் பெட்டிகளால் ஆனவை. இவற்றின் ஒரு மூலையில் ஒரு திரி செருகப்படுகிறது. பெட்டிகளை இறுக்கமாகச் சணல் சரங்களால் போர்த்தி பின்னர் மூன்று நாட்கள் வெயிலில் காயவைக்க வேண்டும். இதன் பிறகு இவை வண்ணமயமான அலுமினியத் தகட்டுடன் மூடப்படும். இவை சாக்லேட்டுகளை ஒத்திருப்பதால் சாக்லேட் வெடிகுண்டுகள் எனப்படுகின்றன. 1990களில் கொல்கத்தாவில் பூரிமா வகை சாக்லேட் குண்டுகள் மிகவும் பிரபலமாக இருந்தன. மேற்கு வங்கத்தில் இந்த பட்டாசு பயனடுத்துவது சட்டவிரோதமான செயலாக அறிவிக்கப்பட்டுள்ளது.
# எர்மன் சாமுவேல் பிளாக்

**எர்மன் சாமுவேல் பிளாக்** (Herman Samuel Bloch) (சூன் 15, 1912 – சூன் 16, 1990) ஒரு அமெரிக்க வேதியியலாளரும் மற்றும் கண்டுபிடிப்பாளரும் ஆவார். பிளாக், மோட்டார் வாகனங்களின் வெளியேற்றிகளில் இருந்து வரும் புகையிலிருந்து மாசுபடுத்திகளை நீக்கம் செய்யும் வினையூக்க மாற்றிக் கருவி ஒன்றைக் கண்டுபிடித்தார். பிளாக் 270-இற்கும் மேற்பட்ட காப்புரிமங்களுக்கான கண்டுபிடிப்புகளுக்கு உரிமையானவர் ஆவார். 1989 ஆம் ஆண்டில் பிளாக் வேதி முன்னோடி விருதினை (Chemical Pioneer Award)அமெரிக்க வேதியியலர் நிறுவனத்திடமிருந்து பெற்றார். இவர் பயன்பாட்டு வினைத்தாக்கவியலில் எர்னஸ்ட் ஜே. அவுட்ரி விருதினையும் பிளாக் தேசிய அறிவியல் கழகத்திற்கு 1975 ஆம் ஆண்டில் தேர்ந்தெடுக்கப்பட்டார். ஆரோன் மற்றும் எஸ்தர் பிளாக் ஆகியோர் வேறுநாட்டிலிருந்து வந்து
குடியேறியவர்கள் ஆவர்.இவர் தனது இளங்கலை மற்றும் கரிம வேதியியலில் முனைவர் பட்டத்தை சிக்காகோ பல்கலைக்கழகத்திலிருந்து பெற்றார்.
# சிக்கிம் தொழில்சார் பல்கலைக்கழகம்

**சிக்கிம் தொழில்சார் பல்கலைக்கழகம்** (*Sikkim Professional University*) இந்தியாவின் சிக்கிம் மாநிலத்திலுள்ள காங்டாக் நகரில் அமைந்துள்ளது. சிக்கிம் மாநில சட்டமன்றத்தின் சிக்கிம் தொழில்சார் (2008 ஆம் ஆண்டின் 11 ஆம் இலக்க சட்டம்) சட்டத்தின் அடிப்படையில் 2008 ஆம் ஆண்டு மாநில தனியார் பல்கலைக்கழகமாக இது தொடங்கப்பட்டது. முன்னதாக இப்பல்கலைகழகம் விநாயகா மிசன்சு சிக்கிம் பல்கலைக்கழகம் என்று அழைக்கப்பட்டு வந்தது. ஆனால் தற்பொழுது சிக்கிம் மாநில சட்டமன்றத்தின் சிக்கிம் தொழில்சார் (2020 ஆம் ஆண்டின் 09 ஆம் இலக்க சட்டம்) சட்டத்தின் அடிப்படையில் சிக்கிம் தொழில்சார் பல்கலைக்கழகம் என்று பெயர் மாற்றம் செய்யப்பட்டது. பல்கலைக்கழக மானியக் குழு, இந்திய செவிலியர் மன்றம், இந்திய மருந்தியல் மன்றம் போன்ற அரசு அமைப்புகளின் அங்கீகாரம் சிக்கிம் தொழில்சார் பல்கலைக்கழகத்திற்கு வழங்கப்பட்டுள்ளது.
# சிக்கிம் தொழில்சார் பல்கலைக்கழகம்

## கல்வித் திட்டம்

சிக்கிம் தொழில்சார் பல்கலைக்கழகத்தில் கலை, வர்த்தகம் மற்றும் அறிவியல் உள்ளிட்ட அனைத்து முக்கிய துறைகளிலும் இளநிலை பட்டம் மற்றும் முதுநிலை பட்டப்படிப்பு திட்டத்தின் கீழ் பாடங்கள் கறிபிக்கப்படுகின்றன.
- கலை மற்றும் சமூக அறிவியல் கல்லூரி
- பொறியியல் மற்றும் தொழில்நுட்ப கல்லூரி
- வணிக மேலாண்மை மற்றும் நிர்வாக ஆய்வுகள் கல்லூரி
- கணினி மற்றும் தகவல் தொழில்நுட்ப கல்லூரி
- மருந்து மற்றும் துணை மருத்துவ அறிவியல் கல்லூரி
- நூலக அறிவியல் கல்லூரி
- செவிலியக் கல்லூரி
- வணிகக் கல்லூரி
# கார்வண்ணன்

**கார்வண்ணன்** (இறப்பு : 13 பிப்ரவரி 2015) என்பவர் ஒரு இந்திய திரைப்பட இயக்குநர், தயாரிப்பாளர், திரைக்கதை எழுத்தாளர் ஆவார். இவர் குறிப்பாக தமிழ் படங்களில் பணியாற்றியுள்ளார்.
# கார்வண்ணன்

## தொழில்

கார்வண்ணன் தனது ஐந்து படங்களில் நடிகர் முரளியுடன் *பாலம்* (1990), புதிய காற்று (1990) *தொண்டன்* (1995) ஆகிய மூன்று படங்களில் பணியாற்றியுள்ளளார். ஒரு இடைவெளிக்குப் பிறகு 1990 களின் பிற்பகுதியில்நெப்போலியன் முக்கியக் கதாபாத்திரத்தில் நடித்த *ரிமோட்* (2004) படத்தின் வழியாக மீண்டும் திரையுலகிற்கு திரும்பினார். அப்படத்தில் 2004 இந்தியப் பெருங்கடல் நிலநடுக்கமும் ஆழிப்பேரலையின் தாக்கம் குறித்து சுருக்கமாக குறிப்படப்படுள்ளது.  
கார்வண்ணன் 2015 பெப்ரவரியில் தன் 55 வயதில் மாரடைப்பால் இறந்தார்.
# கார்வண்ணன்

## திரைப்படவியல்

| 1990 | *பாலம்* |  |
| --- | --- | --- |
| 1990 | *புதிய காற்று* |  |
| 1992 | *மூன்றாம்படி* |  |
| 1995 | *தொண்டன்* |  |
| 2004 | *ரிமோட்* | } |
# பன்காலா

**பன்காலா** (*Panhala*) என்பது ஒரு நகரமும் ஒரு மலை வாழிடமும் ஆகும். (கடல் மட்டத்திலிருந்து 3177 அடி) இது இந்திய மாநிலமான மகாராட்டிராவில் கோல்காப்பூர் மாவட்டத்தில் கோல்காப்பூருக்கு வடமேற்கே 18 கி.மீ. தொலைவில் அமைந்துள்ளது. மேலும் நகராட்சி மன்றமாக இருப்பதால் நகரம் வேகமாக வளர்ந்து வருகிறது. இங்குள்ள முக்கிய வரலாற்று ஈர்ப்பு பன்காலா கோட்டையாகும். கோட்டையில் பரவியுள்ள இந்த நகரம் கீழே உள்ள பள்ளத்தாக்கின் பரந்த காட்சியைக் காட்டுகிறது. இங்கு மேலும், பல ஆர்வமுள்ள இடங்களும் உள்ளன.
# பன்காலா

## வரலாறு

பன்காலாவின் வரலாறு மராட்டிய பேரரசின் வரலாற்றுடனும், அதன் நிறுவனர் சத்ரபதி சிவாஜியுடனும் நெருக்கமாக தொடர்புடையது. சத்ரபதி சிவாஜி தனது குழந்தை பருவத்தில் தனது வீடுகளைத் தவிர 500 நாட்களுக்கு மேல் கழித்த ஒரே கோட்டை இதுவாகும். இது 1782 வரை மராத்தா மாநிலத் தலைநகராக இருந்தது. 1827இல் இது பிரித்தானியப் பேரரசின் ஒரு பகுதியாக மாறியது.  
கோட்டையினுள் மற்றொரு சிறிய கோட்டை ஒன்று உள்ளது. படையினரை குணப்படுத்த நெய்யுடன் கிணறுகள் நிரம்பியிருந்ததாகக் கூறப்படுகிறது. பிரபல கவிஞர் மொரோபந்த் இங்கே தங்கினார். அருகிலேயே சம்பாஜி கோயில், சோமேசுவர் கோயில்,தீன் தர்வாசா, மற்றும் ராஜ் திண்டி, சஜ்ஜா கோதி, அம்பாபாய் கோயில் ஆகியவை உள்ளன. இங்கு சிவாஜி போர்களுக்குச் செல்வதற்கு முன்பு ஆசீர்வாதம் பெற்றுச் சென்றார். சிவாஜியின் அமைச்சரும், படைத்தலைவருமான பாஜி பிரபு தேஷ்பாண்டே போரின் போது மன்னர் சிவாஜியை, எதிரிகளிடமிருந்து பன்காலா கோட்டையிலிருந்து காப்பாற்றி, தனது இன்னுயிரை துறந்தார்.
# பன்காலா

## வரலாறு

### பராசரர் குகைகள்

பன்காலா பாரம்பரியமாக மகரிஷி பராசரரின் இல்லமாக கருதப்பட்டது. நவீன (1730) தொகுப்பான கார்வீர் அல்லது கோலாப்பூர் புராணம், பன்காலாவை பன்னகலே (பாம்புகளின் வீடு) என்று குறிப்பிடுகிறது. பழைய கல்வெட்டுகளில் இதன் பெயர் பிரன்லக் மற்றும் பத்மனல் என்று குறிப்பிடப்பட்டுள்ளது. பராசரர் முனிவர் வாழ்ந்த குகைகளாக இவை இருக்க வேண்டும். 18 ஆம் நூற்றாண்டின் மராத்தி கவிஞரான மோரோபந்த் தனது பெரும்பாலான படைப்புகளை இந்த குகைகளில் எழுதினார். மோரோபந்தின் பிறப்பிடமாகும். இந்த குகைகள் கார்விர் புராணத்தில் தீர்த்தம் (புனித நீர்) என்று குறிப்பிடப்பட்டுள்ளன.
# பன்காலா

## நிலவியல்

பன்காலா 16 ° 49′12 ″ வடக்கிலும் 74 ° 7′12 ″ கிழக்கிலும் அமைந்துள்ளது . இதன் சராசரி உயரம் 754 மீட்டர் (2473 அடி). பன்காலா தொடர் வண்டி மற்றும் பேருந்து வழியாக கோலாப்பூர் மற்றும் சாங்லியுடன் இணைக்கப்பட்டுள்ளது. கோலாப்பூர் சுமார் 20 கி.மீ தூரத்திலும், சாங்லி 55 கி.மீ தூரத்திலும் உள்ளது. கோலாப்பூர் சத்ரபதி சாகாஜி மகராஜ் தொடர்வண்டி முனையம் 20 கி.மீ தூரத்தில் உள்ளது. மீரஜ் 55 கி.மீ. தொலைவில் உள்ளது.
# பன்காலா

## புள்ளிவிவரங்கள்

2001 மக்கள் தொகைக் கணக்கெடுப்புப்படி]], பன்காலாவில் ஆண்கள் 57% மற்றும் பெண்கள் 43% என 3450 பேர் இருக்கின்றனர். நகரின் சராசரி கல்வியறிவு விகிதம் 83% ஆகும். இது தேசிய சராசரியான 59.5% ஐ விட அதிகமாகும்: ஆண் கல்வியறிவு 88%. மக்கள் தொகையில் 10% 6 வயதுக்குட்பட்டவர்கள்.
# பன்காலா

## பன்காலா தாவரவியல் பூங்கா

பன்காலா நகராட்சி மன்றம், வனத்துறை மற்றும் சமூக வனவியல் ஆகியவற்றின் கூட்டு முயற்சியாக 2.56 ஹெக்டேர் பரப்பளவில் ஒன்று தாவரங்களின் தோட்டம் ஒன்று ஏற்படுத்தப்பட்டுள்ளது. இங்கு பூக்கும் தாவரங்களில் 3000க்கும் மேற்பட்ட வகைகள் உள்ளன. நடப்பட்ட இனங்களில் மரங்கள் (158 இனங்கள்), புதர்கள் (87 இனங்கள்), புல் (7 இனங்கள்), மூலிகைகள் (19 இனங்கள்), மூங்கில் (6 இனங்கள்), மல்லிகை (3 இனங்கள்) போன்றவை. இந்த செயல்பாடு மகாராட்டிராவில் ஒரு தனித்துவமான செயல்பாடாகும்.
# அக்காதேவி

**அக்காதேவி** (*Akkadevi*) 1010-1064 ஆம் ஆண்டுகள் காலத்தில் கர்நாடகாவில் இருந்த சாளுக்கிய வம்சத்தின் இளவரசியாவார். கிசூகாடு எனப்படும் ஒரு பகுதியின் ஆளுநராகவும் இவர் இருந்தார். இன்றைய கர்நாடக மாநிலத்திலுள்ள 27 நிர்வாக மாவட்டங்களுள் ஒன்றான பீதர், பீஜப்பூர், பாகல்கோட்டு மாவட்டங்களில் இப்பகுதி அமைந்துள்ளது. மேற்கு சாளுக்கியர்களின் மன்னர் இரண்டாம் செயயசிம்மாவின் சகோதரியாகவும் முதலாம் சோமேசுவரனின் அத்தையாகவும் அறியப்படுகிறார்.  
ஒரு திறமையான நிர்வாகியாகவும் திறமையான படைத்தலைவராகவும் அக்காதேவி நன்கு அறியப்பட்டார். நல்லொழுக்கங்களின் அழகி என்ற பொருள் குறிக்கும் குணதபெதங்கி என்ற அடைமொழியாலும் அக்காதேவி அழைக்கப்பட்டார்.  
சாளுக்கியர்களின் ஆட்சிக்காலம் தென்னிந்திய வரலாற்றில் ஒரு முக்கியமான மைல்கல்லாகவும் கர்நாடக வரலாற்றில் ஒரு பொற்காலமாகவும் கருதப்படுகிறது. சாளுக்கியர்கள் இந்தியாவில் தக்காண பீடபூமியை 600 ஆண்டுகளுக்கும் மேலாக ஆட்சி செய்தனர். அக்காதேவி மேற்கு சாளுக்கியப் பேரரசின் ஒரு பகுதியாக இருந்தார். இப்பேரரசு சோழர்களுடனும், அவர்களது தொலைதூர உறவினர்களான வேங்கியின் கிழக்கு சாளுக்கியர்களுடனும் தொடர்ந்து பகையுடன் இருந்தார்.  
அக்காதேவி ஆட்சியின் போது தனது மாகாணத்தை விரிவுபடுத்தினார். மானியங்கள் மூலம் கல்வியை ஊக்குவித்தார். சமண மற்றும் இந்து கோவில்களுக்கு தாராளமாக நிதி வழங்கினார்.  
"பெரும் நற்பெயர் மற்றும் விளைவுகளின் ஆளுமை"தான் அக்காதேவி என்று கூறப்பட்டது. 1022 தேதியிட்ட ஒரு கல்வெட்டு அக்காதேவியை பைரவியைப் போல் வீரமிக்கவர் என்று அழைக்கிறது. ஒர் உள்ளூர் கிளர்ச்சியைத் அடக்குவதற்காக கோகாக் கோட்டையை இவர் முற்றுகையிட்டார். மேலும் பிராமணர்களுக்கு மானியங்களை வழங்குவதன் மூலம் கல்வியை இவர் ஊக்குவித்ததார்.
# பன்காலா கோட்டை

**பன்காலா கோட்டை** (*Panhala fort* ) **பன்கால்காட்** என்றும் அழைக்கப்படுகிறது. **பன்காலா** என்பது "பாம்புகளின் வீடு" எனப்பொருள். இந்தியாவின் மகாராட்டிராவில் உள்ள கோல்காப்பூருக்கு வடமேற்கே 20 கிலோமீட்டர் தொலைவில் உள்ள பன்காலாவில் அமைந்துள்ளது. மகாராஷ்டிராவின் உட்புறத்தில் உள்ள பிஜாப்பூரிலிருந்து கடலோரப் பகுதிகளுக்கு ஒரு முக்கிய வர்த்தக பாதையாக இருந்த மேற்குத் தொடர்ச்சி மலைத்தொடரில் ஒரு கணவாயில் இது மூலோபாய ரீதியில் அமைந்துள்ளது. இதன் மூலோபாய இருப்பிடம் காரணமாக, இது மராட்டியர்கள், முகலாயர்கள் மற்றும் பிரித்தானிய கிழக்கிந்திய நிறுவனம் சம்பந்தப்பட்ட தக்காணத்தில் பல மோதல்களின் மையமாக இருந்தது. இதில் குறிப்பிடத்தக்கவை பவன் கிந்த் போர். இங்கே, கோலாப்பூரின் சார்புத்துவ அரசி தாராபாய் தனது ஆரம்ப ஆண்டுகளைக் கழித்தார். கோட்டையின் பல பகுதிகளும் அதற்குள் உள்ள கட்டமைப்புகளும் இன்னும் அப்படியே உள்ளன. இது வடிவத்தில் வளைந்து வளைந்து செல்வதால் இது 'பாம்புகளின் கோட்டை' என்றும் அழைக்கப்படுகிறது
# பன்காலா கோட்டை

## வரலாறு

பனகாலா கோட்டை பொ.ச. 1178 மற்றும் 1209க்கும் இடையில் கட்டப்பட்டது. இது 15 கோட்டைகளில் ஒன்றாகும் (மற்றவை பவ்தா, புதர்காட், சதாரா மற்றும் விசால்காட் உட்பட) சிலகாரா ஆட்சியாளர் இரண்டாம் போஜ மன்னனால் கட்டப்பட்டது. சதாராவில் கிடைத்த ஒரு செப்புத் தகடு, பொ.ச. 1191–1192 முதல் போஜ மன்னன் இங்கு தனது அரசவையை நடத்தியதைக் காட்டுகிறது. சுமார் 1209-10இல் தேவகிரி யாதவர்களில் மிகவும் சக்திவாய்ந்த இரண்டாம் சிங்கண்ணனால் (1209–1247) போஜன் தோற்கடிக்கப்பட்டான். 1376 கல்வெட்டுகளில் கோட்டையின் தென்கிழக்கில் நபாபூர் குடியேற்றம் நடந்ததை பதிவு செய்துள்ளது.  
இது பீதரின் பாமினி சுல்தான்களின் புறக்காவல் நிலையமாக இருந்தது. 1469ஆம் ஆண்டின் மழைக்காலத்தில் செல்வாக்கு மிக்க பிரதம மந்திரி மஹ்மூத் கவான் இங்கு முகாமிட்டார். 1489இல் பிஜப்பூரின் ஆதில் ஷாஹி வம்சத்தை நிறுவியபோது, பன்காலா பிஜப்பூர் சுல்தானகத்தின் கீழ் விரிவாக பலப்படுத்தப்பட்டது. அவர்கள் கோட்டையின் வலுவான கோபுரங்களையும் நுழைவாயில்களையும் கட்டினர். இதைக் கட்ட நூறு ஆண்டுகள் ஆனது. கோட்டையில் உள்ள பல கல்வெட்டுகள் இப்ராஹிம் ஆதில் ஷாவின் ஆட்சியைக் குறிக்கின்றன, அநேகமாக முதலாம் இப்ராஹிமாக இருக்கலாம் (1534–1557).
# பன்காலா கோட்டை

## வரலாறு

### சத்ரபதி சிவாஜி மகாராஜின் கீழ்

சிலை]]  
1659 ஆம் ஆண்டில், பிஜப்பூர் படைத்தலைவர் அப்சல் கான் இறந்த பிறகு, தொடர்ந்து ஏற்பட்ட குழப்பத்தில் சத்ரபதி சிவாஜி பிஜப்பூரிலிருந்து பன்காலாவை தன்னுடன் சேர்த்துக் கொண்டார். மே 1660இல், கோட்டையை திரும்பப் பெற, இரண்டாம் ஆதில் ஷா (1656-1672) தனது இராணுவத்தை சித்தி ஜோஹரின் தலைமையின் கீழ் பன்காலாவை முற்றுகையிட்டார். முற்றுகை 5 மாதங்கள் தொடர்ந்தது. அதன் முடிவில் கோட்டையில் உள்ள அனைத்து உணவுகளும் தீர்ந்துவிட்டன. சிவாஜி தோல்வியின் விளிம்பில் இருந்தார்.  
இந்த சூழ்நிலையில், தப்பிப்பதுதான் ஒரே வழி என்று சிவாஜி முடிவு செய்து தனது நம்பகமான தளபதி பாஜி பிரபு தேஷ்பாண்டேவுடன் ஒரு சிறிய எண்ணிக்கையிலான வீரர்களுடன் 1660 ஜூலை 13 அன்று, மாறு வேடத்தில் தப்பிச்சென்றனர். அப்போது நடந்த போரில் பாஜி பிரபு தேஷ்பாண்டே உட்பட பலர் கொல்லப்பட்டனர். கோட்டை ஆதில் ஷா வசம் சென்றது. 1673வரை சிவாஜியால் இதை நிரந்தரமாக ஆக்கிரமிக்க முடியவில்லை.  
இது தக்காணத்திலுள்ள மிகப்பெரிய கோட்டைகளில் ஒன்றாகும். 14 கி.மீ. (9 மைல்) சுற்றளவில் 110 அரண்களுடன் கடல் மட்டத்திலிருந்து 845 மீ (2,772 அடி) உயரத்தில் உள்ளது இந்த கோட்டை மேற்குத் தொடர்ச்சி மலைகளில், அதன் சுற்றியுள்ள சமவெளியில் இருந்து 400 மீ (1,312 அடி) உயரத்திற்கு மேல் உயர்ந்துள்ளது. கோட்டையின் அடியில் இருந்து ஏராளமான சுரங்கங்கள் நீண்டுள்ளன. அவற்றில் ஒன்று கிட்டத்தட்ட 1 கி.மீ. தூரம் கொண்டுள்ளது. பெரும்பாலான கட்டிடக்கலைகள் பிஜப்புரி பாணியில் பாமினி சுல்தானகத்தின் மயில் மையக்கருத்துடன் பல கட்டமைப்புகளில் முக்கியமாகக் காணப்படுகின்றன. சில பழைய கோட்டைகளில் இரண்டாம் போஜ மன்னைன் தாமரை உருவமும் உள்ளது. இந்தியத் தொல்லியல் ஆய்வகத்தால் குறிப்பிடத்தக்கதாகக் கருதப்படும் கோட்டையில் பல நினைவுச்சின்னங்கள் உள்ளன.
# பன்காலா கோட்டை

## வரலாறு

### கோட்டை

பன்காலா கோட்டையை ஏறக்குறைய முக்கோண மண்டலமாக 7 கி.மீ க்கும் அதிகமான கோட்டைகள் வரையறுக்கின்றன. சுவர்கள் செங்குத்தான எஸ்கார்ப்மென்ட்களால் நீண்ட பகுதிகளுக்கு பாதுகாக்கப்படுகின்றன, பிளவு துளைகளுடன் ஒரு அணிவகுப்பால் வலுவூட்டப்படுகின்றன. மீதமுள்ள பிரிவுகளில் 5-9 மீ (16-30 அடி) உயரமுள்ள கோபுரங்கள் உள்ளன, அவை சுற்று கோட்டைகளால் பலப்படுத்தப்பட்டுள்ளன.
# பன்காலா கோட்டை

## வரலாறு

### அந்தர் பவாடி

ஒரு இராணுவம் ஒரு கோட்டையை முற்றுகையிட்ட போதெல்லாம், அவர்களின் முதல் நடவடிக்கை கோட்டையின் முக்கிய நீர் ஆதாரத்தை விஷமாக்குவதாகும். இதை எதிர்கொள்ள ஆதில் ஷா அந்தர் பவாடியை (மறைக்கப்பட்ட கிணறு) அமைத்தார். இது மூன்று மாடி அமைப்பு கொண்டது பன்காலா கோட்டையின் முக்கிய நீர் ஆதாரமாக இருந்த கிணற்றை மறைக்கும் வகையில் படிக்கட்டுகள் அமைந்துள்ளது. படையினர் நிரந்தரமாக நிறுத்தப்படுவதற்கு சுவரில் இடைவெளிகள் உள்ளன. அந்தர் பவாடியில் பல மறைக்கப்பட்ட வழிகள் கோட்டைக்கு வெளியே செல்கின்றன.
# பன்காலா கோட்டை

## தற்போதைய பயன்பாடு

கோட்டையில் மிகவும் பிரபலமான இராணி தாராபாயின் அரண்மனை இன்னும் அப்படியே உள்ளது. இது இப்போது ஒரு பள்ளி, பல அரசு அலுவலகங்கள் மற்றும் ஒரு சிறுவர்களின் விடுதி ஆகியவற்றைக் கொண்டுள்ளது. ஒரு பெரிய மலை வாழிடமான பன்காலா நகரத்திற்கு வருகை தரும் சுற்றுலாப் பயணிகளால் கோட்டையின் கட்டமைப்புகள் அடிக்கடி சீரமைக்கப்படுகின்றன. இது அரசாங்கத்தால் பாதுகாக்கப்பட்ட நினைவுச்சின்னமாக அறிவிக்கப்பட்டுள்ளது. கோட்டையின் பின்னால் உள்ள மசாய் பதர் பத்மாவத் படத்தின் படப்பிடிப்புக்கு மாற்று இடமாக தேர்வு செய்யப்பட்டது.
# 20, அசோகா சாலை

**20, அசோகா சாலை** (*20, Ashoka Road*) என்ற முகவரியில் அமைந்துள்ள கட்டிடம் இந்தியாவின் தலைநகரம் புது தில்லியின் மையப்பகுதியில் அமைந்துள்ளது. அதிகாரப்பூர்வமாக **சஞ்சார் பவன்** என்ற பெயரில் இது அழைக்கப்படுகிறது. இந்தியாவின் தகவல் தொடர்பு மற்றும் தகவல் தொழில்நுட்ப அமைச்சகத்தின் தலைமையகமான இது இந்திய தொலைத் தொடர்புத் துறை அமைச்சகத்தின் தலைமையகமும் ஆகும். இந்தக் கட்டிடம் இந்தியத் தலைநகர் புது தில்லியின் மையத்தில் அமைந்துள்ளது. இந்திய ரிசர்வ் வங்கியின் மும்பை தலைமையக வடிவமைப்பை இக்கட்டிடம் மிகவும் ஒத்திருக்கிறது. இரண்டையும் கட்டிடக் கலைஞரான பிரோசு குடியன்வாலா ஒருவரே வடிவமைத்தார். தில்லி விமான நிலையத்திலிருந்து 15 கிலோமீட்டர் தொலைவில் 20, அசோகா சாலை அமைந்துள்ளது.
# வினோத் குமார்

**வினோத் குமார்** (பிறப்பு: 1, ஏப்ரல் , 1963) என்பவர் தெலுங்கு, கன்னடம், தமிழ், மலையாள திரைப்படங்களில் பணிபுரியும் ஒரு இந்திய திரைப்பட நடிகர் ஆவார். கன்னடத்தில் இவரது முதல் படமாக 1985 இல் ஏ. எல். அபையா நாயுடு தயாரித்த தவருமனே ஆகும். தெலுங்கு திரையுலகில், ராமோஜி ராவ் தயாரித்த மௌன போராட்டம் (1989) வழியாக அறிமுகமானார். இவர் தெலுங்கு திரையுலகில் அதிக படங்களில் நடித்துள்ளார். மேலும் 30 ஆண்டுகளுக்கும் மேலாக தென்னிந்திய திரைப்படத் தொழிலின் ஒரு பகுதியாக இருந்து வருகிறார். இவரது சிறந்த படங்களாக: மௌனபோராட்டம் (1989 ), மாமகாரு (1991), கார்த்தவ்யம் (1991), பாரத் பந்த் (1991) போன்றவை ஆகும். இவருக்கு நந்தி விருது வழங்கப்பட்டுள்ளது. அனைத்து தென் பிராந்திய மொழிகளிலும் 150 க்கும் மேற்பட்ட படங்களில் நடித்துள்ள இவர் 100 படங்களில் நாயகனாக நடித்துள்ளார். இவர் தமிழில் ஹீரோ (1994), கேம் (2002), ஜி (2005) போன்ற படங்களில் நடித்துள்ளார்.
# வினோத் குமார்

## விருதுகள்

- 1991 சிறந்த துணை நடிகருக்கான நந்தி விருது - *மாமகரு*
# இராதா (சுந்தரா டிராவல்ஸ் நடிகை)

**இராதா** என்பவர் ஒரு இந்திய திரைப்பட நடிகை ஆவார். இவர் குறிப்பாக தமிழ் திரையுலகில் நடித்தார். *சுந்தரா டிராவல்ஸ்* (2002) படத்தில் நடித்ததற்காக இவர் விமர்சன ரீதியான பாராட்டைப் பெற்றார், பின்னர் வேறு சில தமிழ், மலையாள மொழிப் படங்களிலும் நடித்தார்.
# இராதா (சுந்தரா டிராவல்ஸ் நடிகை)

## தொழில்

இவர் ஆந்திராவில் இருந்து நடிகையாக வேண்டுமென்று இடம் பெயர்ந்து சென்னை வந்தார். *சுந்தரா டிராவல்ஸ்* (2002) என்ற நகைச்சுவைத் திரைப்படத்தில் அறிமுகமானார். இந்த படம் சராசரி விமர்சனங்களைப் பெற்று, வணிக ரீதியாக வெற்றிப் படமாக ஆனது. இவரது சக நடிகர்களான முரளி, வடிவேலு ஆகியோரின் நடிப்பு பாராட்டப்பட்டது. படம் வெளியான பிறகு, படத்தின் தயாரிப்பாளர் எஸ். வி. தங்கராஜ் தன்னுடன் படுத்தால் தனது அடுத்த படத்தில் உனக்கு ஒரு பாத்திரத்தை வழங்குவேன் என்றதாக ராதா குற்றம் சாட்டினார், இது ஊடக கவனத்தை உருவாக்கியது. ராதா கார்த்திக்குடன் இணைந்து நடித்த *கேம்* (2005) படமானது நீண்ட காலதாமதத்துக்குப் பிறகு வெளியானது, பின்னர் சத்யராஜ் நடித்த *அடாவடி* (2007) மற்றும் *காத்தவராயன்* (2008) ஆகிய படங்களில் சிறிய வேடத்தில் நடித்தார். பின்னர் இவர் *பைரவி* (2012) போன்ற தொலைக்காட்சித் தொடர்களில் தோன்றினார்.  
2013 நவம்பரில், தொழிலதிபர் பைசுல் மீது ராதா புகார் அளித்தார். புகாரில் ஆறு வருடகால உறவுக்குப் பிறகு தன்னை அவர் திருமணம் செய்துகொள்ள மறுத்துவிட்டதாகவும், தங்களின் தனிப்பட்ட காணொளிகளை வெளியிடுவதாக அச்சுறுத்தியதாகவும் குறிப்பிட்டார். இயக்குநர் ஈரோடு சவுந்தர் பைசூலின் தவறுகளுக்கு துணையாக உள்ளார் என்று அவர் மேலும் குற்றம் சாட்டினார். மூன்று வாரங்களுக்குள், பைசுல் மீதான புகாரை இவர் திரும்பப் பெற்றார்.  
2016 ஆகத்தில், புழல் மத்திய சிறைச்சாலையைச் சேர்ந்த வைரம் என்ற குண்டர், திரைப்படத் தயாரிப்பாளர் முனிவேலுடனான தனது உறவு குறித்து தன்னை அழைத்து அச்சுறுத்தியதாக ராதா கூறினார். மேலும் இந்த சம்பவம் குறித்து இவர் காவல் துறையில் புகார் அளித்தார். அவரது செய்திக்குறிப்பைத் தொடர்ந்து, முனிவேலின் மனைவி வெளியே வந்து நடிகை தனது கணவருடனான உறவை பாழ்படுத்திவிட்டதாக விமர்சித்தார்.  
திருமணமாகி கணவருடன் ஏற்பட்ட கருத்துவேறுபாடு காரணமாக மணமுறிவு பெற்று தனது குழந்தையுடனும் ,தாயுடனும், தனித்து சென்னையில் வாழ்ந்துவந்தார் இராதா. பின்னர் 2021 ஏப்ரலில், எண்ணூர் காவல் ஆய்வாளர் வசந்தராஜா தன்னை இரண்டாவதாக திருமணம் செய்து கொண்டதாகவும். தன்னை தினமும் அடித்து துன்புறுத்துவதாகவும் விருகம்பாக்கம் காவல் நிலையத்தில் புகார் அளித்தார். பின்னர் தன்னை நேரில் சந்தித்து மன்னிப்புக் கேட்டதால் வசந்தராஜா மீதான புகாரை இவர் திரும்பப் பெற்றார்.
# இராதா (சுந்தரா டிராவல்ஸ் நடிகை)

## திரைப்படவியல்

; படங்கள்  
| 2002 | *சுந்தரா டிராவல்ஸ்* | வசந்தி | தமிழ் |
| --- | --- | --- | --- |
| 2002 | *கேம்* | ஜெயா | தமிழ் |
| 2007 | *அடாவடி* | சாந்தினி | தமிழ் |
| 2008 | *காததவராயன்* | சரோசா | தமிழ் |  
; தொலைக்காட்சி  
- *பைரவி ஆவிகளுக்குப் பிரியமானவள்* (சன் டதொலைக் காட்சி) - பைரவி
# டி. வி. வரதராஜன்

**டி. வி. வரதராஜன்** என்று அழைக்கப்படும் **எஸ். வரதராஜன்** என்பவர் ஒரு இந்திய நாடக மற்றும் தொலைக்காட்சி நடிகர், தமிழ்த் தொலைக்காட்சி செய்தி வாசிப்பாளர் ஆவார். இவர் 28 ஆண்டுகளுக்கும் மேலாக தூர்தர்ஷனில் செய்தி வாசிப்பவராக இருந்தார்.
# டி. வி. வரதராஜன்

## ஆரம்ப கால வாழ்க்கை

வரதராஜன் இந்தியாவின் தேசிய தொலைக்காட்சியான தூர்தர்ஷனில் செய்தி வாசிக்கும் வாய்ப்பைப் பெறுவதற்கு முன்பு, பாங்க் ஆப் இந்தியாவின் சென்னை மண்டல அலுவலகத்தில் பணிபுரிந்தார்.  
இவரது அண்மைய நாடகமான, 'இது நம்ம நாடு' மகத்தான வெற்றியைப் பெற்றது. 'இது நம்ம நாடு' நாடகமானது ஒரு அரசியல் நையாண்டியாகும். அது 2013 செப்டம்பர் 11 அன்று அரங்கேற்றப்பட்டது. இந்த நாடகத்தை 'துக்ளக்' சத்யா எழுதியுள்ளார், வரதராஜன் இயக்கி அதில் நடித்தார்.
# பாசிர் கூடாங்

**பாசிர் கூடாங்** அல்லது **பாசிர் கூடாங் மாநகரம்** (மலாய்: *Bandar Pasir Gudang*; ஆங்கிலம்: *Pasir Gudang City*; சீனம்: 巴西古当); சாவி: ڤاسير ݢودڠ) என்பது மலேசியா, ஜொகூர் மாநிலத்தில், ஜொகூர் பாரு மாவட்டத்தில்; அமைந்துள்ள ஒரு மாநகரம் ஆகும்.  
இந்த மாநகரம் ஒரு தொழில்துறை நகரமாகும். போக்குவரத்துத் தளவாடங்கள் உற்பத்தி; கப்பல் கட்டுதல்; இரசாயனப் பொருகள் உற்பத்தி; கனரகத் தொழில்கள்; எண்ணெய் பனை சேமிப்பு மற்றும் விநியோகம் ஆகியவை இந்த நகரத்தின் முக்கிய தொழில்கள் ஆகும்.  
பாசிர் கூடாங் பகுதியில் 1890-ஆம் ஆண்டுகளிலேயே தமிழர்கள் குடியேறி விட்டார்கள். ஏறக்குறைய 130 ஆண்டுகளாக வாழ்ந்து வருகிறார்கள். 1916-ஆம் ஆண்டு வரையில், 15,000 ஏக்கர் (61 சதுர கி.மீ.) பரப்பளவு கொண்ட ஆறு தோட்டங்கள் பாசிர் கூடாங்; பிளந்தோங் பகுதிகளில் திறக்கப் பட்டன.
# பாசிர் கூடாங்

## வரலாறு

இந்த நகரம் 1918-ஆம் ஆண்டில் நிறுவப்பட்டது. முன்பு கம்போங் பாசிர் ஊடாங் என்று அழைக்கப்பட்டது. இந்தோனேசியாவின் ரியாவ் தீவில் இருந்து வந்ததாக நம்பப்படும் லாங் அபு என்பவரால் இந்த நகரம் நிறுவப்பட்டது.  
1918-இல் உருவான கிராமங்கள்:  
- கம்போங் பாசிர் கூடாங் லாமா *(Kampung Pasir Gudang Baru)*
- கம்போங் சுங்கை பெரம்பி *(Kampung Sungai Perembi)*
- கம்போங் உலு *(Kampung Ulu)*
- கம்போங் தெங்ஙா *(Kampung Tengah)*
- கம்போங் ஈலீர் *(Kampung Hilir)*
# பாசிர் கூடாங்

## வரலாறு

### 1920-ஆம் ஆண்டில் உருவான கிராமங்கள்

1920-ஆம் ஆண்டில் மேலும் நான்கு கிராமங்கள் உருவாக்கப்பட்டன.  
- கம்போங் ஆயர் பீரு *(Kampung Air Biru)*
- கம்போங் பாசிர் மேரா *(Kampung Pasir Merah)*
- கம்போங் பாசிர் பூத்தே *(Kampung Pasir Puteh)*
- கம்போங் புலாவ் தெக்கோங் *(Kampung Pulau Tekong)*
# பாசிர் கூடாங்

## வரலாறு

### பாசிர் கூடாங் பெயர் வந்த வரலாறு

கம்போங் உலு எனும் இடத்தில் இருந்த ஒரு மணல் சுரங்கத்தில் இருந்து, பாசிர் கூடாங் என்ற பெயர் உருவாகி இருக்கலாம் என்று அறியப் படுகிறது.  
மலாய் மொழியில் *பாசிர்* என்றால் மணல். *கூடாங்* என்றால் பொருள் சேமிப்புக் கட்டடம். அந்த வகையில் இந்த இடத்திற்குப் 'பாசிர் கூடாங்' என்று பெயர் வந்து இருக்கலாம் என்றும் அறியப் படுகிறது.
# பாசிர் கூடாங்

## வரலாறு

### ஜொகூர் சுல்தான் அனுமதி

19-ஆம் நூற்றாண்டில் தியோச்சு *(Teochew)* வம்சாவளியைச் சேர்ந்த சீனர்கள் சிலரால், பாசிர் கூடாங் நகரத்தைச் சுற்றியுள்ள பகுதிகள் உருவாக்கப்பட்டன. ஜொகூர் சுல்தானால் அவர்களுக்கு உரிமம் வழங்கப்பட்டது.  
கங்கார் மாசாய் *(Kangkar Masai);* கங்கார் பிளந்தோங் *(Kangkar Plentong);* கங்கார் லுஞ்சு *(Kangkar Lunchu)* பகுதிகளை உருவாக்கவும் அவர்களுக்கு அனுமதி வழங்கப்பட்டது. காங்சு *(kangchu)* ஆற்றங் கரைகளில் தான் அவர்கள் கருப்பு மிளகு பயிர் செய்தனர். கருப்பு மிளகு விலையில் வீழ்ச்சி ஏற்பட்டதும், சில தோட்ட உரிமையாளர்களை அன்னாசிப் பயிர்களைப் பயிர் செய்தனர்.
# பாசிர் கூடாங்

## வரலாறு

### ரப்பர் தோட்டங்கள்

20-ஆம் நூற்றாண்டின் முற்பகுதியில் மலேசியாவில் ரப்பர் அறிமுகம் செய்யப் பட்டது. அதன் விளைவாகப் பிரித்தானியர்; மற்றும் சிங்கப்பூர் விவசாயிகளால் பெரிய தோட்டங்கள் திறக்கப்பட்டன. 1916-ஆம் ஆண்டு வரை, 15,000 ஏக்கர் (61 கி.மீ.²) பரப்பளவு கொண்ட ஆறு தோட்டங்கள் பிளந்தோங் பகுதியில் திறக்கப் பட்டன.  
ரப்பர் தோட்டங்கள் உருவாக்கப் பட்டதால், பாசிர் கூடாங் பகுதிகளில் வேலை செய்வதற்காகச் சீனா மற்றும் இந்தியாவில் இருந்து தொழிலாளர்கள் அழைத்து வரப் பட்டார்கள்.
# பாசிர் கூடாங்

## வரலாறு

### மலாயா அவசரகாலத்தில்

இரண்டாம் உலகப் போரினால் மலாயாவில் ஜப்பானிய ஆக்கிரமிப்பு நிகழ்ந்தது. அதன் பின்னர் மலாயா அவசரகாலத்தில் கொரில்லா இயக்கங்களின் செயல்பாடுகள் பரவின. இருப்பினும், இவற்றினால் இங்குள்ள வேளாண் நடவடிக்கைகள் பெரிதும் பாதிப்பு அடையவில்லை.  
1950-களில் அவசரகாலச் சட்டத்தின் கீழ், பிளந்தோங், மாசாய், பாசிர் கூடாங் ஆகிய இடங்களில் புதிய கிராமங்கள் அமைக்கப்பட்டன. அந்தக் கிராமங்களில் தோட்டத் தொழிலாளர்களும் பாதுகாப்பு கருதி இடம்பெயர்க்கப் பட்டனர்.
# பாசிர் கூடாங்

## வரலாறு

### நில மேம்பாட்டுத் திட்டங்கள்

1969-ஆம் ஆண்டுக்குப் பிறகு, பெல்டா நிலத் திட்டத்தின் கீழ், இங்கு சில நிலத் திட்டங்கள் உருவாக்கப்பட்டன. பான் பூ *(Ban Foo);* பிளெந்தோங் பாரு *(Plentong Baru);* பெல்டா சகாயா பாரு *(Felda Cahaya Baru)* போன்ற நிலத் திட்டங்கள் உருவாகின.  
1 சூலை 2008-இல், பாசிர் கூடாங் மாநகராட்சி நிறுவப்பட்டது. 22 நவம்பர் 2020-இல், பாசிர் கூடாங் நகராட்சி மன்றம், முனிசிபல் கவுன்சில் தகுதிக்கு மேம்படுத்தப்பட்டது. மாநகர் தகுதிக்கும் உயர்த்தப்பட்டது.
# பாசிர் கூடாங்

## நிர்வாகம்

பாசிர் கூடாங் உள்ளூர் ஆணையம் *(Pasir Gudang Local Authority)* அல்லது ஜொகூர் மாநில நிர்வாக நிறுவனத்தின் துணை நிறுவனமான பாசிர் கூடாங் உள்ளூர் நிர்வாக அமைப்பினால் *(Pihak Berkuasa Tempatan Pasir Gudang)* இப்போதைய பாசிர் கூடாங் நகராட்சி, நிர்வாகம் செய்யப் படுகிறது. மலேசியாவில் தனியார் மயமாக்கப்பட்ட முதல் உள்ளூர் அதிகாரம் இந்தப் பாசிர் கூடாங் நிர்வாகமாகும்.
# பாசிர் கூடாங்

## நிர்வாகம்

### ஜொகூர் மாநிலத்தின் முதலீட்டுப் பிரிவு

ஜொகூர் மாநில நிர்வாக நிறுவனம் எனும் ஜொகூர் கார்ப்பரேசன் *(Johor Corporation)* என்பது ஜொகூர் மாநில அரசாங்கத்தின் முதலீட்டுப் பிரிவாகும்.  
01 சூலை 2008-ஆம் தேதி, இந்தப் பாசிர் கூடாங் நகரத்திற்கு நகராட்சி தகுதி வழங்கப்பட்டது. பாசிர் கூடாங் நகராட்சி மன்றம் என்றும் பெயர் மாற்றம் கண்டது.
# பாசிர் கூடாங்

## நிர்வாகம்

### பாசிர் கூடாங் நகர சபை

2015-ஆம் ஆண்டில், பாசிர் கூடாங் நகராட்சி மன்றத்தின் நிர்வாக மண்டலம் மறுச் சீரமைப்பைத் தொடர்ந்து 29,459.9 எக்டர் பரப்பில் இருந்து 31,732.24 எக்டராகப் பரப்பளவு உயர்த்தப்பட்டது. இதன் வழி மாசாய் மற்றும் பண்டார் ஸ்ரீ ஆலாம் பகுதிகள் பாசீர் கூடாங்கின் பகுதிகளாக மாறின.  
22 நவம்பர் 2020-ஆம் தேதி, பாசிர் கூடாங்கிற்கு நகரத் தகுதி வழங்கப் பட்டது, இனிவரும் காலங்களில் அதன் பெயர் பாசிர் கூடாங் நகர சபை என்று மாற்றம் காண்கிறது. பாசிர் கூடாங்கின் தலைவர்ப் பதவியும் மேயர் பதவிக்கு மாற்றம் கண்டது.
# பாசிர் கூடாங்

## பாசிர் கூடாங் தமிழ்ப்பள்ளி

மலேசியா; ஜொகூர்; ஜொகூர் பாரு மாவட்டத்தில் *(Johor Baru District)* 15 தமிழ்ப்பள்ளிகள் உள்ளன. அவற்றில் 7,855 மாணவர்கள் பயில்கிறார்கள். 447 ஆசிரியர்கள் பணியாற்றுகிறார்கள். அவற்றில் ஒரு பள்ளி பாசிர் கூடாங் தமிழ்ப்பள்ளியாகும்.  
| JBD1009 | **பாசிர் கூடாங் தமிழ்ப்பள்ளி** | பாசிர் கூடாங் | 289 | 28 | } |
| --- | --- | --- | --- | --- | --- |
# பாசிர் கூடாங்

## பாசிர் கூடாங் தமிழ்ப்பள்ளி மாணவர்கள்

பாசிர் கூடாங் தமிழ்ப் பள்ளியில் பயின்ற மாணவர்கள் பலர் அனைத்துலக அளவில் பல உயர்ப் பதவிகள் வகித்து வருகின்றார்கள். அவர்களில் ஒருவர் சுலோச்சனா முனியாண்டி.  
ஜொகூர் பார்வைக் கல்விக் கழகத்தின் துணைத் தலைவராகச் சேவையாற்றி வரும் முனியாண்டி புத்துரன் என்பவரின் மூத்த புதல்வி. பாசிர் கூடாங் தமிழ்ப்பள்ளியில் படித்தவர். தன் பட்டயக் கல்வியைச் சுல்தான் இட்ரிசு கல்வியியல் பல்கலைக்கழகத்தில் முடித்தவர். தற்சமயம் பாசிர் பூத்தே இடைநிலைப்பள்ளியில் ஆசிரியராகப் பணியாற்றி வருகின்றார்.  
முனியாண்டி புத்துரனின் இரண்டாவது புதல்வி நிசா முனியாண்டி. இவரும் தன் அக்காளைப் போன்று பாசிர் கூடாங் தமிழ்ப்பள்ளியில் பயின்றவர். சுல்தான் இட்ரிசு கல்வியியல் பல்கலைக்கழகத்தில் தமிழ்த் துறையில் பட்டயக் கல்வி பயின்ற பட்டதாரி ஆசிரியர்.
# பாசிர் கூடாங்

## பொது

அண்மைய காலங்களில் மலேசியத் தமிழ்ப்பள்ளிகளில் மாணவர்களின் எண்ணிக்கை குறைந்து வருகிறது. கடந்த பத்தாண்டுகளில் ஏறக்குறைய 1200-க்கும் குறையாத தமிழாசிரியர் வேலை வாய்ப்புகளை மலேசியத் தமிழ்ச் சமூகம் இழந்து உள்ளது.  
இனியும் தொடர்ந்து இழக்கும் அபாயம் உள்ள நிலையில் தடுப்பு நடவடிக்கைகள் ஆராயப்பட வேண்டும். தமிழ்ப்பள்ளியே நம் தேர்வாக அமைய வேண்டும்.
# பரதச் சக்கரவர்த்தி

**பரதர்** என்பவர் சமண மரபின் படி தற்போதைய *அவசர்ப்பிணி*யின் (சமண அண்டவியலின் படி தற்போதைய அரைக் காலச் சுழற்சி) முதற் *சக்கரவர்த்தி*யாக (அகிலத்தின் பேரரசர் அல்லது *சக்கர*த்தின் உடைமையாளர்) ஆவார். இவர், சமண மதத்தின் முதற் *தீர்த்தங்கரரான* ரிசபநாதரின் மூத்த மகனாவார். இவரின் பெயரை அடியாகக் கொண்டே இந்தியாவின் பண்டைய பெயர் "பாரதவர்ச" அல்லது "பாரத" அல்லது "பாரத-பூமி" என அழைக்கப்படுகிறது. இவரது முதன்மை அரசியான சுபத்திரை மூலமாக அர்க்ககீர்த்தி மற்றும் மரீசி ஆகிய இரு மகன்கள் இவருக்குண்டு. இவர் உலகின் ஆறு திசைகளையும் வெற்றி கொண்டதாகவும், எஞ்சியிருந்த இறுதி நகரைக் கைப்பற்றுவதற்காகத் தனது உடன்பிறந்தவரான பாகுபலியுடன் போரிட்டதாகவும் கூறப்படுகிறது.  
சமண மதத்தின் திகம்பரப் பிரிவின் படி, இவரது இறுதிக்காலத்தில் இவர் உலக இன்பங்களைத் துறந்து துறவு வாழ்க்கை வாழ்ந்து *கேவலஞான*த்தை (முற்றறிவு) அடைந்தார். சுவேதாம்பரப் பிரிவினரின் படி, இவர் *கேவலஞானத்தை* அடைந்த பின் உலகைத் துறந்தார். எமது உடல்களில் அழகு என்பது எதுவும் கிடையாது என்பதை உணர்ந்த போது இவர் கேவலஞானம் பெற்றார். பின்பு *கேவலஞானி*யாக உலகைத் துறந்து அதன் பின்பு *மோட்சம்* அடைந்தார்.
# பரதச் சக்கரவர்த்தி

## சமண மரபின் படியான வாழ்க்கை வரலாறு

### துவக்க வாழ்வும் குடும்பமும்

சமண மரபுக் கதைகளின் படி, ரிசபநாதரின் ( முதற் சமணத் *தீர்த்தங்கரர்*) மூத்த அரசியான யசசுவதி தேவி, ஓர் இரவில் நான்கு நற்குறி காட்டும் கனவுகளைக் கண்டார். அவர் தம் கனவில் கதிரவன் மற்றும் நிலவு, மேரு மலை, அன்னங்கள் நிறைந்த குளம் மற்றும் புவி மற்றும் கடல் ஆகியவற்றைக் கண்டார். ரிசபநாதர் அவரது கனவுகளின் பொருளை விளக்கி முழு உலகையும் வெற்றி கொள்ளப்போகும் ஒரு *சக்கரவர்த்தி* தமக்குப் பிறக்கப்போவதாகத் தெரிவித்தார். பின்னர், *சைத்ர* மாதத்தின் தேய்பிறைப் பகுதியின் ஒன்பதாம் நாளன்று அவர்களுக்கு பரதன் பிறந்தார். அவர், இக்சுவாகு மரபில் ஒரு *சத்திரியராகப்* பிறந்தார். இவர் தமது கல்வியில் சட்டம் மற்றும் மன்னர்களின் ஆட்சிமுறை அறிவியல் ஆகியவற்றை முதன்மையாகக் கற்றார். மேலும், ஆடல் மற்றும் வரைதல் போன்றவற்றிலும் பரதர் ஆர்வம் காட்டினார். தமது உலகை வெற்றிகொள்ளும் முயற்சிகளின் போது பரதர் பல இளவரசிகளை மணந்து கொண்டார். இவரது முதன்மை அரசி சுபத்திரையாவார். இவருக்குப் பின், இவரது மகனான அர்க்க கீர்த்தி (சூரியவம்சத்தின் நிறுவுனர்) மன்னனானார். பரதருக்கு மரீசி எனும் இன்னொரு மகனும் இருந்தார். அவர் இருபத்து நான்காவது தீர்த்தங்கரரான மகாவீரரின் முற்பிறவியாவார்.
# பரதச் சக்கரவர்த்தி

## சமண மரபின் படியான வாழ்க்கை வரலாறு

### வெற்றி கொள்ளலும் நிர்வாகமும்

பரதர், சமண அண்டவியலின் தற்போதைய அரைச் சுழற்சியின் முதற் *சக்கரவர்த்தி*யாகக் (ஆட்சியாளர்களின் ஆட்சியாளர்) நம்பப்படுகிறார். சமண மரபின்படி, ரிசபநாதர் தாம் ஒரு *முனி*யாக (சமணத் துறவி) மாறிய வேளை தமது அரசை தம்முடைய நூறு புதல்வர்களிடையே பகிர்ந்தளித்தார். இதன்போது, பரதர் விநித நகரத்தைப் (அயோத்தியா) பெற்றதாகவும், பாகுபலி போதனாபூர் நகரைப் (போதன்) பெற்றதாகவும் கூறப்படுகிறது. மேலும், முடிசூட்டிக்கொண்ட பின் பரதர் உலகை வெற்றி கொள்வதற்கான நீண்ட பயணத்தை மேற்கொண்டதாகக் கூறப்படுகிறது. தமது *திக்குவிசய*த்தின் போது (அனைத்துத் திசைகளிலுமுள்ள உலகின் ஆறு பிரிவுகளையும் வெற்றிகொள்ளல்) இவர் ஒன்பது *நிதி*களையும் (மிகவும் பெறுமதி வாய்ந்த செல்வங்கள்) பதிநான்கு *ரத்தினங்*களையும் (மணிகள்) அடைந்ததாக நம்பப்படுகிறது. தமது உலக வெற்றிப் பயணத்தை நிறைவு செய்த பின், அவர் தமது பாரிய படையுடனும், இறைநிலை பொருந்திய *சக்கர-ரத்தின*த்துடனும் (பற்களுடைய விளிம்புடைய சுழலும், வட்டத்தட்டுப்போன்ற பெருங்கருவி) தமது தலைநகரான அயோத்தியை நோக்கி ஊர்வலமாகச் சென்றதாகக் கூறப்படுகின்றது.  
தலைநகரின் நுழைவாயிலில் *சக்கர-ரத்தினம்* சுழலாமல் நின்றுவிட்டதாகக் கூறப்படுகிறது. இதன்மூலம், பரதரின் ஆணைக்குக் கட்டுப்பட மறுத்த 99 உடன்பிறப்புக்களை வெல்லவேண்டுமென்பதை அது குறிப்பால் உணர்த்தியது. அவர்களுள் 98 உடன்பிறப்புக்கள் துறவிகளாக மாறி தமது அரசுகளைப் பரதருக்குக் கொடுத்துவிட்டதாகக் கூறப்படுகிறது. பாகுபலி அவருக்கு அடிபணிய மறுத்து அவருடன் சண்டையிடுமாறு அறைகூவல் விடுத்தார். பரதருக்கும் பாகுபலிக்குமிடையில் மூன்று விதமான போட்டிகள் நடைபெற்றதாகக் கூறப்படுகிறது. அவையாவன, கண்-சமர் (ஒருவரையொருவர் கண்கொட்டாமல் பார்த்தல்), *சல-யுத்த* (நீர்ச்சண்டை) மற்றும் *மல்ல-யுத்த* (மற்போர்) என்பனவாகும். பாகுபலி இம்மூன்று போட்டிகளிலுமே வென்றதாகக் கூறப்படுகின்றது. இறுதிப் போரில், பாகுபலி பரதரை நிலத்தில் தூக்கியெறிவதற்குப் பதிலாக தமது தோள்களில் ஏற்றிக்கொண்டார். அதற்குப் பதிலாக, அவர் மீது கொண்ட அன்பின் காரணமாக பாகுபலி பரதரை நிலத்தில் மெதுவாக அமர்த்தினார் எனக்கூறப்படுகிறது. அவமானமும் சினமும் பொங்கிய பரதர் தமது *சக்கர-ரத்தினத்தை* அழைத்ததாக நம்பப்படுகிறது. பாகுபலிக்குத் தீங்கு விளைவிக்காத அப் போர்ப்படை பாகுபலியை சுற்றி வலம் வந்துவிட்டு அமைதியடைந்ததாக நம்பப்படுகிறது. இவ்வாறான இறைதன்மை பொருந்திய போர்க்கருவிகள் சமண மரபின் படி, தமது உரிமையாளரின் நெருங்கிய உறவினர்களை எதிர்கொள்ளும்போது தமது வலுவை இழந்துவிடுவதாகக் கருதப்படுகிறது. இதன் பின்னர், பாகுபலி துறவு பூணும் எண்ணம் கொண்டு தமது அரசை விடுத்துத் துறவியானார்.  
சமண மரபின் படி, பரதர் தற்போதைய அரைச்-சுழற்சிக் காலத்தின் முதலாவது சட்டவாக்குனராகக் கருதப்படுகிறார். ரிசபநாதரால் உருவாக்கப்பட்ட, *சத்திரியர்* (போர்வீரர்கள்), *வைசியர்* (வணிகர்) மற்றும் *சூத்திரர்* (வேலையாட்கள்) ஆகியோரைக் கொண்ட மூன்றடுக்கு வர்ண-முறைமையில் நான்காவது வர்ணத்தவரான *பிராமணரை*ச் சேர்த்தவர் இவரே எனக் கூறப்படுகிறது. மரபுகளில் கூறப்பட்டுள்ளபடி, பிராமணருக்கான கடமைகள், தியானித்தல், கற்றல், கற்பித்தல் மற்றும் அறிவைத் தேடுதல் என்பனவாகும்.
# பரதச் சக்கரவர்த்தி

## சமண மரபின் படியான வாழ்க்கை வரலாறு

### துறவு

திகம்பர நூல்களின் படி, பரதர் தமது தலையில் ஒரு வெள்ளை முடியைக் கண்டு தாம் வயதாவதாக அறிந்துகொண்டதும், உடனடியாகவே தாம் ஒரு சமணத் துறவியாக முடிவு செய்தார். ஆண்டாண்டு காலமாக தமது துறவின் கூடும் வலிமையால், இவர் தமது கொடிய கர்மாக்களை ஒரு *அந்தரமுகூர்த்த*த்தினுள் (நாற்பத்தெட்டு நிமிடங்களுக்குள்) ஒழித்து, *கேவலஞான*த்தை (முற்றறிவு) அடைந்தார். சுவேதாம்பர மரபுச் செய்திகள் இவரது துறவு வாழ்வைப் பற்றிய தகவல்களை மறுதலித்து, இவர் தமது தந்தையின் இறப்பின் பின்னர் முற்றறிவு பெற்றார் எனக் கூறுகின்றன.
# பரதச் சக்கரவர்த்தி

## சமண மரபின் படியான வாழ்க்கை வரலாறு

### முற்பிறப்புக்கள்

தமது முற்பிறப்பொன்றில், இவர் *சுவார்த்த சித்தி* எனும் சுவர்க்க உலகத்திலுள்ள *தேவ*னின் (சுவர்க்க வாழி) *அகமிந்திர*வாக, அதாவது நண்பராக இருந்தார். அந்தத் *தேவன்* தமது மறுபிறப்பில் ரிசபநாதராகப் பிறந்தார். இவரது ஏனைய முற்பிறப்புக்கள், மதிவர (மன்னன் பசுரசங்கனின் அமைச்சர்), அதிகிருத (சம்புத்துவீபத்தின் கிழக்கு விதேகத்திலுள்ள வத்சகாவதியின் மன்னன்), நான்காவது நரகத்தில் ஒரு சிங்கம் மற்றும் இரண்டாம் சுவர்க்கத்தில் ஒரு *தேவன்* என்பனவாகும்.
# பரதச் சக்கரவர்த்தி

## மரபுப்பெருமையும் வழிபாடும்

### பாரதவர்ச

இவரது பெயரால், இந்தியா, "பாரதவர்ச" அல்லது "பாரத" அல்லது "பாரத-பூமி" என அழைக்கப்படுகிறது. இந்துமத நூலான இசுக்கந்த புராணத்தில் (37ம் படலம்), "நாபி ராசனின் மகனான ரிசபநாதருக்கு பரதர் எனும் மகன் இருந்தார். இவரது பெயரால் இந்நாடு பாரத-வர்ச என அறியப்படுகிறது" எனக்குறிபிடப்பட்டுள்ளது. *பாகவத புராணத்திலும்* பரதரைப் பற்றிய குறிப்புகள் உள்ளன.
# பரதச் சக்கரவர்த்தி

## மரபுப்பெருமையும் வழிபாடும்

### கோவில்கள்

சிரவணபெளகோளா உள்ளிட்ட சில சமணக் கோவில்களில் பரதரைச் சமணத் துறவியாகக் காட்டும் உருவப் படங்கள் உள்ளன. கேரளாவிலுள்ள கூடல்மாணிக்கியம் கோயில் உண்மையில் பரதரை முதன்மைக் கடவுளாகக் கொண்ட சமணக் கோயிலாகும். மே 2017ல், மங்களகிரி (சிறீ சேத்திர பரத் கா பரத்), சாகர், மத்தியப் பிரதேசம், இந்தியாவில் 45 அடி உயரமும்(உடல் 35 அடி + மேடை 12 அடி), 50 தொன் நிறையுமுடைய கடவுள் பரதரின் மிகவும் உயரமான சிலை எழுப்பப்பட்டது. துவக்கத்தில் 57 அடியுடைய (உடல் 45 அடி + மேடை 12 அடி) ஒரே கல்லினாலான 100 தொன் நிறையுடைய சிலையை அமைக்கத் திட்டமிடப்பட்டிருந்தது. எனினும், உருவாக்கத்தின் போது அது உடைந்ததால், திட்டமிடப்பட்டதிலும் சிறிய சிலை உருவாக்கப்பட்டு எழுப்பப்பட்டது.
# பரதச் சக்கரவர்த்தி

## மரபுப்பெருமையும் வழிபாடும்

### இலக்கியங்கள்

10ம் நூற்றாண்டைச் சேர்ந்த சமண நூலான *ஆதிபுராணம்*, முதற் *தீர்த்தங்கர*ரும், ஆதிநாதர் என அறியப்படுபவருமான ரிசபநாதரின் பத்துப் பிறவிகள் பற்றியும் அவரது இரு மகன்களான பரதர் மற்றும் பாகுபலி ஆகியோரைப் பற்றியும் குறிப்புகளைக் கொண்டுள்ளது. பரதச் சக்கரவர்த்தியின் கதையை விவரிக்கும் *பரதேச வைபவ* அல்லது *பரதேசுவர சரித* எனவும் அறியப்படும் நூல் 16ம் நூற்றாண்டில் ரத்னகரவருணி என்பவரால் எழுதப்பட்டது.
# பரதச் சக்கரவர்த்தி

## மேலும் பார்க்க

- பரதன் (பேரரசன்)
- சந்திரகுப்த மௌரியர்
# சங்கொல்லி இராயண்ணா

**சங்கொல்லி இராயண்ணா** (*Sangolli Rayanna*) (15 ஆகஸ்ட் 1796 - 26 ஜனவரி 1831) கர்நாடகாவின் கிட்டூர் சுதேச மாநிலத்தில் ஒரு இந்திய இராணுவத்தைச் சேர்ந்த போர்வீரர். அந்த காலத்தில் ராணி சென்னம்மா ஆட்சி செய்த கிட்டூர் இராச்சியத்தின் படை வீரராக இருந்த இவர் இறக்கும் வரை பிரித்தானிய கிழக்கிந்திய நிறுவனத்துடன் போராடினார். இவரது வாழ்க்கை 2012இல் *சங்கொல்லி இராயண்ணா* என்ற பெயரில் கன்னடத்தில் திரைப்படமாக வெளியானது.
# சங்கொல்லி இராயண்ணா

## செயல்பாடுகள்

இராயண்ணா 1824 ஆம் ஆண்டு கிளர்ச்சியில் பங்கேற்றதற்காக ஆங்கிலேயர்களால் கைது செய்யப்பட்டு பின்னர் விடுவிக்கப்பட்டார். இவர் தொடர்ந்து ஆங்கிலேயர்களுடன் போராடினார். மன்னர் மல்லசர்ஜா மற்றும் இராணி சென்னம்மா ஆகியோரின் வளர்ப்பு மகனான சிவலிங்கப்பாவை கிட்டூரின் ஆட்சியாளராக நிறுவ விரும்பினார் . இவர் உள்ளூர் மக்களை அணிதிரட்டி, ஆங்கிலேயர்களுக்கு எதிராக கரந்தடிப் போரைத் தொடங்கினார். இவரும் இவரது இராணுவமும் பல இடங்களில் அரசாங்க அலுவலகங்களை எரித்தனர். பிரித்தானிய துருப்புக்களை அழித்தனர். மேலும், கருவூலங்களை சூறையாடினர். இவர் நில உரிமையாளர்களுக்கு வரி விதித்து மக்களிடமிருந்து ஒரு இராணுவத்தை கட்டியெழுப்பினார். ஆங்கிலேயர்களால் இவரை வெளிப்படையான போரில் தோற்கடிக்க முடியவில்லை. எனவே, துரோகத்தால், இவர் ஏப்ரல் 1830 இல் பிடிக்கப்பட்டு மரண தண்டனை விதிக்கப்பட்டார். புதிய ஆட்சியாளராக வேண்டிய சிறுவன் சிவலிங்கப்பாவும் ஆங்கிலேயர்களால் கைது செய்யப்பட்டான். 1829–30ல் ஆங்கிலேயருக்கு எதிரான கிளர்ச்சியில், சித்தி வீரரான கஜவீரன் இவருக்கு உதவினான்.  
26 ஜனவரி 1831 அன்று பெல்காம் மாவட்டத்தில் நந்தகாட்டிலிருந்து 4 கிலோமீட்டர் தொலைவில் உள்ள ஆலமரத்தில் தூக்கிலிடப்பட்டார்.
# சங்கொல்லி இராயண்ணா

## மரியாதை

வடக்கு கர்நாடகாவில் இயற்றப்பட்ட வீர நாட்டுப்புற பாடல்களான கீ கீ பாடல்கள் கிட்டூர் சென்னம்மா, இராயண்ணா மற்றும் சுதந்திரத்திற்கு முந்தைய கர்நாடகாவின் பிற நபர்களைப் பற்றி பாடுகின்றன. பெங்களூருவின் தொடர் வண்டி நிலையம் அருகே வலது கையில் உருவிய வாளுடன் குதிரையில் அமர்ந்திருக்கும் இராயண்ணாவின் முழு உருவ வெண்கலச் சிலை நிறுவப்பட்டுள்ளது. பெங்களூரு நகரத்தின் முக்கிய தொடர் வண்டி நிலையம் 2015இல் "கிரந்திவீரா சங்கொல்லி இராயண்ணா தொடர் வண்டி நிலையம்" என்று மறுபெயரிடப்பட்டது. இருப்பினும் அதிகாரப்பூர்வமாக 03-02-2016 அன்று அறிவிக்கப்பட்டது
# பி. என். இராமச்சந்திர ராவ்

**பி. என். இராம்சந்தர் ராவ்** என்பவர் ஒரு இந்திய திரைப்பட இயக்குநர், தயாரிப்பாளர், திரைக்கதை எழுத்தாளர் ஆவார், இவர் தெலுங்கு, கன்னடம், தமிழ் படங்களில் பணியாற்றியுள்ளார்.  
இவர் சடலவாடா என்ற கிராமத்தில் பிறந்தவர் என்றாலும், சிறுவயதில் நெல்லூர் மாவட்டம் பல்லப்பள்ளி கிராமத்தில், வாழ்ந்தார். பின்னர் திரைப்படங்களில் நடிக்கும் நோக்குடன் சென்னை வந்தார்,  
1973 ஆம் ஆண்டில், சென்னை தென்னிந்திய திரைப்பட வர்த்தக சபையின் திரைப்பட நிறுவனம் நடிப்பு படிப்பு சேர்க்கைக்கான விளம்பரத்தை வெளியிட்டது. வெறும் 18 வயதான பி.என்.ஆர், இதற்காக சென்னைக்குச் சென்றார். ஆனால் குறைந்தபட்ச சேர்க்கை வயது 21 என்பதை பின்னர் உணர்ந்தார். மனச்சோர்வடைந்த பி.என்.ஆர் தனியாக அழுதுகொண்டே திரைப்பட வர்த்தக சபையில் அமர்ந்திருந்தார். இதைக் கண்ட மூத்த திரைப்படத் தயாரிப்பாளர் தூண்டி என்பவர் இவருடன் பேசினார். மேலும் பிரபல திரைப்பட இயக்குனரான பி. சந்திரசேகர் ரெட்டியை சந்திக்க அறிவுறுத்தினார், ஏனெனில் அவரும் பி.என்.ஆர். போல நெல்லூரைச் சேர்ந்தவர்  
தூண்டியின் ஆலோசனைக்குப் பிறகு பி.என்.ஆர் பி. சந்திரசேகர் ரெட்டியை அணுகி, கிருஷ்ணா எஸ். வி. ரங்கராவ், பாரதி கும்மாடி மற்றும் பலர் நடித்த *கொத்த கபுரம்* என்ற படத்தில் உதவி இயக்குநராக அவருடன் சேர்ந்தார்.
# பி. என். இராமச்சந்திர ராவ்

## தொழில்

பி. என். இராமச்சந்திர ராவ் 1980 ஆம் ஆண்டில் நடிகர் கிரிபாபு தயாரித்த தெலுங்குத் திரைப்படமான ***சந்தியாராகம்*** படத்தின் மூலம் இயக்குநராக அறிமுகமானார். பின்னர் கிரிபாபு தயாரிக்க பி. என். ராமச்சந்திர ராவ் இயக்க *மேருப்பு தாடி* 1983 என்ற மற்றொரு திரைப்படத்தையும் இயக்கினார்.  
1987 ஆம் ஆண்டில் பி. என் ராமச்சந்திர ராவ் தனது நண்பர்களுடன் சேர்ந்து தயாரிப்பாளராக ஆனார். பின்னர் *காந்திநகர் ரெண்டோவ வீதி* என்ற படத்தை இயக்கி தயாரித்தார். மேலும் ஆந்திராவில் 200 நாட்களுக்கு மேலாக திரையரங்குகளில் ஓடிய *சித்ரம் பலரே விசித்திரம்* (1991) போன்ற பிற முக்கிய வெற்றிப் படங்களையும் இயக்கி தயாரித்தார். இவர் தற்போது வரை மொத்தம் 12 படங்களைத் தயாரித்துள்ளார்.
# கலைப்புலி ஜி. சேகரன்

**கலைப்புலி ஜி. சேகரன்** (*Kalaipuli G. Sekaran,* 1951/1952 – 13 April 2025) என்பவர் ஒரு தமிழ்த் திரைப்பட விநியோகஸ்தர், தயாரிப்பாளர், இயக்குநர், நடிகர் ஆவார்.
# கலைப்புலி ஜி. சேகரன்

## தொழில்

ஜி. சேகரன் ஒரு திரைப்பட நிதியாளராகவும் விநியோகஸ்தராகவும் தனது தொழில் வாழ்க்கையைத் தொடங்கினார். பின்னர் எஸ். தாணு, சூரி ஆகியோருடன் இணைந்து கலைப்புலி பிலிம்சின் பங்குதாரராகவும் ஆனார். அவர்கள் கண்ணன் இயக்கிய *யார்?* (1985) படத்தின் வழியாக தயாரிப்பாளராக அறிமுகமானார்கள். மேலும், சேகரன் அப்படத்தில் எதிர்மறை பாத்திரத்தில் நடித்தார். பின்னர், *ஊரைத் தெரிஞ்சுகிட்டேன்* (1988), *காவல் பூனைகள்* (1989), *உளவாளி* (1994) உள்ளிட்ட படங்களை இயக்கினார். பின்னர், ஜமீன் கோட்டை (1995) படத்தில் முன்னணி நடிகராக நடித்தார். மேலும், *குடும்ப சங்கிலி* (1999) படத்திலும் முக்கியக் கதாபாத்திரத்தில் நடித்தார். அதன் பிறகு சேகரன் மீண்டும் படங்களை விநியோகிக்கத் தொடங்கினார்.  
2000-களின் பிற்பகுதியில், இவர் விநியோகஸ்தர் சங்கத்தின் தலைவராகி, விநியோகஸ்தர்களின் குரலாக ஒலித்தார். 2008-ஆம் ஆண்டில், மாளவிகா நடித்த கட்டுவிரியன் என்ற பரபரப்பூட்டும் படத்தை இயக்கினார். மேலும் இப்படத்திற்கு இசையும் அமைத்தார். 2011-ஆம் ஆண்டில், கள்ளப்பருந்து என்ற படத்தின் தயாரிப்புப் பணியில் ஈடுபட்டார். ஆனால் படம் திரையரங்கில் வெளியாகவில்லை.
# கலைப்புலி ஜி. சேகரன்

## திரைப்படங்கள்

| 1985 | *யார்?* |  |
| --- | --- | --- |
| 1988 | *ஊரைத் தெரிஞ்சுக்கிட்டேன்* | நாயகம் |
| 1989 | *காவல் பூனைகள்* |  |
| 1994 | *உளவாளி* |  |
| 1995 | *ஜமீன் கோட்டை* | மாதசாமி / விக்ரமன் |
| 1999 | *குடும்ப சங்கிலி* |  |
| 2008 | *கட்டுவிரியன்* | இசையமைப்பாளர் |
# கலைப்புலி ஜி. சேகரன்

## இறப்பு

சேகரன் ஏப்ரல் 13, 2025 அன்று தன்னுடைய 73ஆவது வயதில் சென்னையில் காலமானார்.